เรื่องร้องเรียน: สวัสดีครับอาจารย์  ผมอยากจะขอความช่วยเหลือ และขอความเป็นธรรมให้กับตัวเอง หน่อยครับผม ผมมีเรื่อง ร้านตัดผมครับ ผมเปิดร้านตัดผมอยู่ตรงถนนเวฬุวนาราม ซ.18 ตรงข้ามซีเจครับ ผมเปิดก่อนจะมีโควิดแปปเดียวครับ พอโควิดมาก็ถูกปิด ร้านผม เป็นร้านเล็กๆเนื้อที่ราวสองเมตรคูณห้าเมตรครับ ตอนแรกๆโต๊ะเดียวครับ เห็นว่าลูกสะใภ้ตกงานช่วงโควิด เลยเรียกให้มาช่วยกัน พอได้ค่ากับข้าวกัน สองสามวันมานี้ มีพนักงานเขตดอนเมืองมา บอกว่า มีคนร้องเรียนให้มาตรวจสอบร้านผม ว่ามีใบประกอบการไหม ร้านผมร้านเล็กๆ ตัด80บาท เด็กโต60เด็กเล็ก40คนแก่ๆตัดฟรี บ้างครึ่งราคาบ้าง ตัดเสร็จบางทีก็ขับรถไปส่งอีก ข้างๆร้านผมทางขวาราวร้อยเมตร เขาก็ไม่มีใบประกอบการเช่นกัน ซ้ายมือราวๆสองร้อยเมตร ก็มีอีกสองร้าน เขาก็ไม่มีใบประกอบการเหมือนกัน ตรงข้ามร้านผม น่าจะไม่ถึงร้อยเมตร เขาก็บอกไม่มีใบประกอบการเช่นกัน ถนนโกสุม มีหลายร้านครับที่ไม่มีใบประกอบการ ทั้งที่ร้านเขามีตั้งห้าโต๊ะ ไม่เป็นไร รวมๆน่าจะสิบร้านแถวๆที่ผมตั้งร้าน ไม่มีใครมีใบประกอบการเลยครับ แต่ร้านผม โดนอยู่ร้านเดียว สิ้นเดียวนี้ร้านผมต้องปิดตัวลงแล้วครับ แล้วถ้าผมเปิดใหม่ข้างๆที่เก่าคงจะมีปัญหาอีกแน่ๆครับ ผมจึงขอความช่วยเหลือมายังอาจราย์ด้วยครับ ผมไม่รู้ว่า ที่ผมเขียนมาทั้งหมดนี้จะถึงอาจารย์หรือไม่ ถ้าถึงอาจราย์ ได้โปรดช่วยลงมาดูผมหน่อยนะครับผม ขอบคุณครับผม
การดำเนินการของเจ้าหน้าที่: ลงวันที่ ๒๗ เมษายน ๒๕๖๖ ผู้ประกอบการร้องเรียนขอความเป็นธรรม                       กรณีการเปิดร้านแต่งผมตรงข้ามซีเจถูกร้องเรียนไม่ได้รับอนุญาต                             ขอเรียนให้ทราบดังนี้  ๑.	การประกอบกิจการเสริมสวยหรือแต่งผม เป็นกิจการที่มีความเสี่ยงหรือผลกระทบที่อาจเกิดขึ้นกับผู้ปฏิบัติงาน ลูกค้าหรือผู้มารับบริการ และสิ่งแวดล้อม เนื่องจากผู้ให้บริการและผู้รับบริการต้องใกล้ชิดกัน หากมีบุคคลใดป่วยก็มีโอกาสที่จะเกิดการแพร่โรคได้  รวมทั้งหากมีการดูแลรักษาและทำความสะอาดเครื่องใช้ เช่น หวี กรรไกรตัดผม-ตัดเล็บ เป็นต้น ไม่ถูกสุขอนามัย ช่างมีสุขวิทยาส่วนบุคคลที่ไม่ถูกต้อง การจัดการดูแลภายในสถานบริการไม่ดี ย่อมมีความเสี่ยงต่อการเกิดโรคติดต่อทางระบบทางเดินหายใจ อาทิ หวัด วัณโรค  โควิด-19 ฯลฯ , โรคผิวหนัง เช่น กลาก หูด งูสวัด ฯลฯ , โรคติดต่อที่มีโอกาสได้รับเชื้อจากการสัมผัสเลือดหรือสารคัดหลั่ง เช่น โรคตับอักเสบบีและซี ฯลฯ การแพ้สารเคมีของผู้รับบริการ และอุบัติเหตุต่างๆ เช่น เกิดไฟฟ้าดูด ไฟฟ้าช็อต จากการใช้อุปกรณ์ เครื่องอบผม ไดร์เป่าผม เป็นต้น      ๒. เพื่อคุ้มครองผู้ประกอบการ ประชาชน พนักงาน ด้านการสาธารณสุขสิ่งแวดล้อมดังกล่าว ได้มีการออกข้อกฎหมายว่าด้วยการสาธารณสุข และข้อบัญญัติกรุงเทพมหานคร เรื่องกิจการที่เป็นอันตรายต่อสุขภาพ      พ.ศ. ๒๕๖๑ กำหนดให้การประกอบกิจการเสริมสวยหรือแต่งผม เป็นประเภทกิจการที่ต้องมีการควบคุม ซึ่งห้ามมิให้บุคคลใดประกอบกิจการซึ่งกำหนดให้ต้องควบคุมตามที่กำหนดไว้ในข้อ ๗ ตามข้อบัญญัติดังกล่าว ในลักษณะการค้า เว้นแต่จะได้รับอนุญาตจากเจ้าพนักงานท้องถิ่น  ดังนั้นผู้ใดประสงค์จะประกอบกิจการดังกล่าวในลักษณะที่เป็นการค้าให้ยื่นคำขอรับใบอนุญาต ณ สำนักงานเขตที่สถานประกอบกิจการตั้งอยู่ การขอและการออกใบอนุญาตประกอบกิจการและการเสียค่าธรรมเนียม เป็นไปตามที่กฎหมายกำหนด      ๓. การประกอบกิจการเสริมสวยหรือแต่งผมในลักษณะการค้า ไม่ว่าจะมีขนาดเล็กหรือขนาดใหญ่                  เป็นกิจการที่ต้องมีการควบคุม ต้องได้รับอนุญาตจากเจ้าพนักงานท้องถิ่น     ๔. สำหรับรายสถานบริการแต่งผมและเสริมสวยที่ยังไม่ขอรับใบอนุญาตให้เป็นไปตามกฎหมาย สำนักงานเขตพื้นที่จะจัดส่งเจ้าหน้าที่ตรวจแนะนำเพื่อปฏิบัติให้เป็นไปตามกฎหมายต่อไป
ความเห็นของผู้แจ้ง: ขอกราบขอบพระคุณมากๆครับผม ตอนนี้ร้านเก่าที่มีคนร้องเรียน ผมย้ายออกมาแล้วครับผม มีบ้านข้างๆเขาสงสารว่าผม โดนกลั่นแกล้ง ไม่มีที่ไป เขาเลยให้ผมเขามาตัดในบ้านเขาไปก่อน จนกว่าจะมาที่ใหม่ แล้วที่ผมมาอยู่ตรงนี้ ผมก็ยังไม่แน่ใจว่าผมจะถูกกลั่นแกล้งอีกไหม ถ้าแถวๆร้านผมมีใบประกอบการทุกร้าน ยกเว้นร้านผมร้านเดียวผมรับได้ครับ นี่ไม่มีใครมีเลยสักร้าน ผมเดินถามมาทุกร้านแล้วครับ แต่ถึงอย่างไร ผมจะพยามทำให้ถูกต้องนะครับผม และที่ผมมาเปิดร้านตรงนี้ ผมไม่ได้มีความคิดที่จะทำเป็นธุระกิจครับ ผมมาในจิตรอาสา  ตัดฟรีบ้าง ครึ่งราคาบ้าง ถ้าอยากได้ข้อมูลเพิ่มเติมเข้ามาสำรวจคนในซอยแถวๆนั้นดูครับ คนแก่ๆ คนที่ไม่มีรายได้ คนตกงาน ดูครับว่าร้านผม เป็นอย่างไร เพจคนรักดอนเมืองก็มีคนเอาไปลงอยู่ครับ ว่าร้านผมเป็นอย่างไร  ถ้ามีคนมาร้องเรียนผมอีก ถ้าเป็นไปได้ผมรบกวนช่วยถามเขาหน่อยนะครับผม ว่าเขาต้องการอะไรจากผม หรือต้องการแค่ให้ผมออกจากจุดนี้ แล้วร้านเขาจะได้มีลูกค้าเพิ่มขึ้น แค่นั้นเองหรอ ที่เขาต้องการ  ผมขอแค่ ให้ผมได้ช่วยเหลือคนที่มีรายได้น้อย ค่าใช้จ่ายเยอะกว่ารายรับ ได้มีที่ให้เขาได้มาตัดผมในราคาไม่เกิน80บาท ตอนนี้ผมอายุ54แล้วครับ ผมว่าอายุ55ปีเต็มผมก็จะกลับไปเป็นจิตรอาสาที่ต่างจังหวัดแล้วครับ ขอให้ผมได้ช่วย ได้ทำความดีคืนสู่สังคมบ้างเถอะนะครับผม กราบขอบคุณอีกครั้งนะครับผม ชุมพล จุบรัมย์
พื้นที่: แขวงทุ่งสองห้อง เขตหลักสี่ กรุงเทพมหานคร